Ufuna imali yakhe owadayiselwa indlu | News24
Ufuna imali yakhe owadayiselwa indlu
ISITHOMBE:NOMPENDULO NGUBANE Umuzi waseSobantu osudale umbango phakathi kwezakhamuzi ezimbili.
USEPHELELWE ithemba lokuthi uyoke awuthole umuzi noma imali yakhe uNkk Mafiki Mkhize waseSobantu okhala ngokuqolwa imali engango-R30 000 athenga ngayo umuzi kumnikazi womuzi ngonyaka ka-2012.
UMkhize okumanje uhlala endlini yomqasho kanye nomndeni wakhe uthi usegqigqe kubameli waze waphelelwa ithemba ezama ukulungisa ukuthi umuzi adayiselwa wona ubuyele ngakuyena njengoba esawukhokhela wawuqeda kumnikazi wawo ongowesifazane wasendaweni.
Lo mbango usudale ingxabano njengoba uMkhize ethi yize indlu esayikhokhela yaphela futhi netayitela lingakuyena kodwa lo wesifazane owamdayisela uyaqhubeka nokuqashisa abantu kuwona umuzi okumanje okuyibona abahleli lapha endlini yakhe.
Uthe, ngonyaka ka-2012 kwafika lona wesifazane kuyena wamtshela ukuthi udayisa umuzi.
“Ngoba umuzi ngangiwudinga ngamtshela ukuthi ngizowuthenga umuzi. Wangitshela ukuthi umuzi uwudayisa u-R30 000 engangingenawo ngaleso sikhathi kodwa ngazama ngaboleka imali ngayikhokha imali yakhe ngaze ngayiqeda.
“Konke lokhu ngikwenza nje ngiboleka imali yesitokofela nemali yasebhange. Ngagcina ngiyiqedile njengoba ngagcina ngikwazi ukuthi ngithole itayitela libe ngakumina.
“Into eyayenzeka kwakuthi konke esikwenzayo sihlangane nommeli wami ukuze abe ngufakazi ngimnikeza imali nje konke lokhu sithi uma sikwenza ummeli abe khona ukuze naye abe ngufakazi wazo zonke izinto esizenzayo.
“Sasihamba naye ngimnike imali ummeli ukufakazela ukuthi imali uyitholile futhi ngaze ngayiqeda,” kusho uMkhize.
Uqhube wathi umnikazi womuzi ube esemcela ukuthi amnike isikhashana esingangezinyanga ahlale endlini ngaphambi kokuthi ayongena kuwona uMkhize.
“Zihambe izinyanga zaphela kulezi esasivumelena ngazo.
“Ngithe uma sengiqala ngimtshela ukuthi akaphume endlini kwaqala kwasuka umsindo.
“Uphumile endlini wahamba wayohlala kubo, indlu yabe isisetshenziswa abantu abaqashile.
“Kumanje yibona abahlala kuyona akafuni ukuyobakhipha ukuze indlu yami ibuyele ngakumina. Indaba ibe isingena enkantolo yagcina isingenelwe nawumndeni wakhe.
“Kumanje anginandlu kanti futhi nemali yami akangikhokhele yona. Ngathi uma ngithi akakhokhe imali yami kwacaca ukuthi lokho ngeke kwenzeke ngoba vele akasebenzi.
“Engikudingayo manje ukuthi abuyise imali yami ngoba kuyacaca ukuthi umuzi ngeke ngiwuthole,” kuqhuba uMkhize.
I-Echo ayimtholanga lona wesifazane ngenkathi imvakashele. Emva kwalokho ibe seyithola ucingo luvela kowesilisa ozobize ngomfowabo kamdayisi wendlu, othe udaba lolu lusenkantolo.
Uthe ngeke aze akhulume umnikazi womuzi kodwa nguye omkhulumelayo.
Ikhansela likawadi 35 uNksz Thandi Matiwane uthe uyazi ngalolu daba, wathi uMkhize wafika kuyena wazolubika ukuze azi njengekhansela yize kuwudaba olunommeli phakathi.
UMkhize ukhombise i-Echo itayitela kanye namaphepha ayesayinwa ngesikhathi benikezana imali benomdayisi wendlu.